Det skal være slut med, at medlemmer af de såkaldt gule fagforeninger kan trække deres fagforeningskontingent på op til 6.000 kroner om året fra i skat. Det foreslår SF her på arbejdernes internationale kampdag. Partiet har et beslutningsforslag på vej i Folketinget.

- De regulære fagforeninger (forbund i LO, FTF og AC, red.) har netop investeret enorme ressourcer i at få forhandlet nye aftaler hjem til de offentligt ansatte. De laver en stor samfundsnyttig indsats, og det skal belønnes. Hvis man blot yder juridisk hjælp og har en privat forsikringsordning, skal man ikke også høste alle fordelene, som andre har knoklet for at opnå, siger Karsten Hønge, beskæftigelsesordfører for SF.

Super vigtig debat

Konkret handler forslaget om, at man skal være medlem af en fagforening, hvor der er tegnet overenskomst for mindst 25 procent af medlemmerne - eller af en hovedorganisation, hvor der samlet er indgået overenskomst for mindst 25 procent af deres medlemmer. Det skulle ekskludere “gule” fagforeninger som Krifa, Det Faglige Hus og ASE. Provenuet skal så anvendes til at øge fradraget til fagforeninger under LO, FTF og AC.

Socialdemokratiets beskæftigelsesordfører, Leif Lahn, synes, at det er en “supervigtig debat” som SF starter:

- Vi skal gøre alt, hvad vi kan, for at styrke den danske model. Vi skal sikre os, at det er attraktivt at være med i en rigtig fagforening. Ros til SF for at tage debatten, siger Leif Lahn.

Han vil dog ikke garantere, at Socialdemokratiet stemmer ja til forslaget, før han har haft mulighed for at nærlæse det.

Lighed for loven

Går man til blå blok, falder SF-forslaget dog hårdt på stengrund:

- Jeg går ikke ind for diskriminering. Der skal være lighed for loven, og så længe, man er en del af fagbevægelsen, skal der gælde de samme betingelser. Vi stemmer nej, siger Louise Schack Egholm, skatteordfører for Venstre.

Hun afviser argumentet med, at de gule kun forhandler ganske få overenskomster:

- Jeg tror gerne, de ville have flere overenskomster, hvis de kunne få lov, siger Louise Schack Egholm.

Også DF afviser forslaget:

- Det er latterligt. De (medlemmer af Krifa etc., red.) betaler i forvejen ikke ret meget i fagforeningskontingent. Reglerne skal være ens. Vi skal have frit fagforeningsvalg. Eksklusivaftalerne er afskaffet, siger Bent Bøgsted, beskæftigelsesordfører for Dansk Folkeparti.

Håbløst forslag

Ikke så overraskende synes også Krifa, at det er et rigtig dårligt forslag, som SF kommer med:

- Det er håbløst. Jeg ser det som et ideologisk skridt. Konkurrencen mellem fagforeninger har givet lavere kontingenter og bedre service, siger Søren Fibiger Olesen, formand for Krifa.

Men giver det ikke bare et ræs mod bunden, når flere fagforeninger organiserer personer i samme job?

- Så må fagforeningerne stå sammen. Vi kan ikke tillade os andet over for lønmodtagerne, siger Søren Fibiger Olesen.

Fradraget for fagforeningskontingenter har levet en omtumlet tilværelse. I 2010 halverede den daværende borgerlige regering fradraget. Året efter kom det igen op på 6.000 kroner, da S-SF-R regeringen trådte til. Og i 2015 drog fagbevægelsen et lettelsens suk, da den nye Venstre-regering fredede fradraget - som altså indtil nu også gælder for “de gule”.